TUAIRIM AN ABHCÓIDE GHINEARÁLTA
ĆAPETA
arna tabhairt an 7 Samhain 2024 (1)
Cás C‑538/23
ÖBB-Infrastruktur AG,
WESTbahn Management GmbH
le rannpháirtíocht ó:
Schienen‑Control Kommission
(Iarraidh ar réamhrialú ón Bundesverwaltungsgericht (an Chúirt Chónaidhme Riaracháin, an Ostair))
(Tarchur chun réamhrialú — Iompar ar iarnród — Treoir 2012/34/AE — Airteagal 31 — Prionsabail maidir le táillí as úsáid bonneagair iarnróid — Airteagal 32 — Eisceachtaí ó phrionsabail maidir le táillí — Méaduithe margaidh a ghearradh — Foilsiú méaduithe margaidh sa ráiteas gréasáin — Airteagal 56 — Nós imeachta chun méaduithe margaidh a fhormheas)
I.      Réamhrá
1.        Leis an aidhm aige éifeachtúlacht an chórais iompair ar iarnród a fheabhsú, tá limistéar aonair iarnróid Eorpach bunaithe ag an Aontas Eorpach le Treoir 2012/34. (2)
2.        Iarrtar ar an gCúirt Bhreithiúnais leis an iarraidh ar réamhrialú seo léiriú a dhéanamh ar an méid a rialaítear an nós imeachta chun táillí as úsáid bonneagair iarnróid a fhormheas, agus go sonrach, méaduithe margaidh.
II.    Na fíorais sna príomhimeachtaí, na ceisteanna a tharchuirtear le haghaidh réamhrialú, agus an nós imeachta os comhair na Cúirte Breithiúnais
3.        Is réimse an‑teicniúil de dhlí an Aontais é rialú a dhéanamh ar iarnróid faoi Threoir 2012/34. Chun cabhrú leis an léitheoir ciall a bhaint as a chastachtaí agus na fíoras a thuiscint, mar a chuireann an chúirt a rinne an tarchur in iúl iad, déanfar plé ar thrí ghrúpa fíoras sa chuid seo a leanas: ar dtús, na páirtithe sna príomhimeachtaí; sa dara háit, an dá ráiteas gréasáin; agus sa tríú háit, croineolaíocht na díospóide ar leibhéal náisiúnta.
A.      Na páirtithe sna príomhimeachtaí
4.        Ar dtús ba cheart na trí pháirtí sna príomhimeachtaí a chur in iúl.
5.        Is ‘bainisteoir bonneagair’ é ÖBB-Infrastruktur AG (‘ÖBB’). I gcomhréir le pointe 2 d’Airteagal 3 de Threoir 2012/34, tá sé freagrach as bonneagar iarnróid a bhunú, a bhainistiú agus a chothabháil, lena n‑áirítear bainistiú tráchta agus rialú-ordú agus comharthaíocht.
6.        Is é an Schienen‑Control Kommission (Coimisiún Maoirseachta Iarnróid; ‘SCK’) an comhlacht rialála náisiúnta san Ostair, a bunaíodh i gcomhréir le hAirteagail 55 agus 56 de Threoir 2012/34. (3)
7.        San Ostair, ar bhonn an dlí náisiúnta ábhartha, cuirtear de chúram ar an gcomhlacht sin, i measc nithe eile, méaduithe margaidh arna socrú ag an mbainisteoir bonneagair a fhormheas.
8.        Is táillí iad méaduithe margaidh de bhreis ar na táillí bunúsacha lena gcumhdaítear na costais dhíreacha as úsáid bonneagair iarnróid. Féadfaidh Ballstáit méaduithe margaidh amhail a cheadú i gcomhréir le hAirteagal 32(1) de Threoir 2012/34 ‘d’fhonn aisghabháil iomlán na gcostas arna dtabhú ag an mbainisteoir bonneagair a fháil’. Deir an fhoráil chéanna thairis sin gur féidir méaduithe margaidh a cheadú, más féidir leis an margadh ‘cur suas leo’, bunaithe ar phrionsabail éifeachtúla, trédhearcacha agus neamh-idirdhealaitheacha.
9.        Is ‘gnóthas iarnróid’ é WESTbahn Management GmbH de réir bhrí phointe 1 d’Airteagal 3 de Threoir 2012/34. (4)
B.      Na ráitis ghréasáin
10.      Foilsíonn an bainisteoir bonneagair na critéir leithdháilte agus na táillí as úsáid an bhonneagair iarnróid (‘táillí bonneagair’) i ráiteas gréasáin. (5)
11.      Tagann an díospóid seo chun cinn maidir le ráitis gréasáin ÖBB i leith 2018 agus 2019.
12.      Sa dá ráiteas gréasáin, áiríodh sna táillí bonneagair arna bhfoilsiú méaduithe margaidh sna cúig dheighleog mhargaidh atá cinnte go beacht. B’iad sin iompar tráchtála paisinéirí, iompar seirbhíse poiblí paisinéirí cianturais, iompar áitiúil líonmhar, iompar áitiúil teoranta, agus iompar lastais neamhláimhsithe.
13.      Níor léirigh ráiteas gréasáin 2018, áfach, mar a foilsíodh é, ach an méid iomlán le híoc i ngach deighleog mhargaidh, gan a shonrú conas ar roinnt an iomlán sin idir costais dhíreacha agus méaduithe margaidh. I ráiteas gréasáin 2019, i gcodarsnacht leis sin, cuireadh na táillí as costais dhíreacha agus méaduithe margaidh in iúl ar leith óna chéile in aghaidh an chiliméadair de bhealach traenach arna thaisteal le haghaidh gach deighleoige margaidh, agus ríomhadh an táille iomlán le híoc tríd an dá cheann a chur le chéile.
14.      Éilítear le dlí na hOstaire go gcuirfidh an bainisteoir bonneagair isteach ar fhormheas ar mhéaduithe margaidh chuig SCK.
15.      Maidir le méaduithe margadh arna bhfoilsiú i ráiteas gréasáin 2018, chuir ÖBB isteach ar a bhformheas chuig SCK an 12 Lúnasa 2016.
16.      Maidir le méaduithe margaidh a bhain le ráiteas gréasáin 2019, chuir ÖBB isteach ar a bhformheas chuig SCK an 18 Lúnasa 2017.
17.      Bhí abairt i ráitis gréasáin 2018 agus 2019 inar míníodh go raibh an nós imeachta chun méaduithe margaidh a fhormheas i gcomhréir leis an dlí náisiúnta ábhartha fós ar bun.
18.      Dearbhaíodh i ráiteas gréasáin 2019 thairis sin ‘mura nglacfar cinneadh críochnaitheach sa nós imeachta sin go dtí i ndiaidh thosú na tréimhse tráthchláir oibre’ go bhféadfadh go dtarlódh ‘gearradh ina dhiaidh sin agus/nó gearradh cúlghabhálach aon táillí bonneagair a bhféadfadh a bheith ró-ghearrtha nó ar gearradh luach ró-íseal orthu go dtí an pointe sin’.
C.      Croineolaíocht na díospóide ar leibhéal náisiúnta
19.      Is é is cúis na díospóide seo easaontú idir na páirtithe maidir le cé acu an féidir, agus nós imeachta faoinar féidir méaduithe margaidh a thabhairt isteach. Is mar seo a leanas a tháinig sí chun cinn.
20.      D’fhormheas SCK iarratas ÖBB ar mhéaduithe margaidh le haghaidh 2018 an 12 Nollaig 2016, cinneadh a rinne WESTbahn Management achomharc ina choinne. An 5 Iúil 2017, chuir an Bundesverwaltungsgericht (an Chúirt Chónaidhme Riaracháin, an Ostair) (6) an cinneadh sin ar neamhní ar an bhforas go raibh an nós imeachta formheasa lochtach agus tharchuir sé an cás ar ais chuig SCK le haghaidh éisteacht agus cinneadh nua, agus lean SCK lena nós imeachta formheasa maidir le tréimhse thráthchláir oibre 2018.
21.      I ndiaidh do ÖBB cuir isteach ar fhormheas mhéaduithe margaidh 2019, d’uaim SCK an dá nós imeachta sin. In éineacht leis sin, d’uaim sé an dá nós imeachta sin leis an nós imeachta chun na costais dhíreacha a athríomh.
22.      I ndiaidh do SCK a iarraidh ar ÖBB na costais dhíreacha a athríomh, lorg ÖBB de bhreis athrú ar na méaduithe margaidh le haghaidh 2018 agus 2019. Thug ÖBB bonn cirt leis an iarratas seo lena oibleagáid an sprioc-ioncaim arna shocrú ag an aireacht ábhartha a bhaint amach.
23.      An 17 Nollaig 2020, sheas SCK leis an iarratas maidir le formheas na méaduithe margaidh mar tháille bonneagair le haghaidh 2018 agus 2019. (7)
24.      I mír 1 den chuid oibríochtúil dá chinneadh, chinn SCK na táillí le haghaidh costais dhíreacha agus d’fhormheas sé na méaduithe margaidh in aghaidh an chiliméadair de bhealach traenach arna thaisteal le haghaidh gach ceann de na cúig dheighleog mhargaidh le haghaidh thréimhse thráthchláir oibre 2018. Agus an dá fhigiúr á n‑úsáid, ríomhadh dá bhrí sin an táille iomlán le híoc. I mír 2 den chuid oibríochtúil den chinneadh, rinne sé an rud céanna maidir le tráthchlár oibre 2019, trí na táillí le haghaidh costais dhíreacha agus méaduithe margaidh formheasta - le haghaidh gach ceann de na cúig dheighleog mhargaidh - a chinneadh in aghaidh an chiliméadair de bhealach traenach arna thaisteal agus ansin tríd an dá cheann a chur le chéile ríomh sé an táille iomlán le híoc.
25.      Tuigim an míniú seo ar chinneadh SCK ón gcúirt a rinne an tarchur sa chaoi go gciallaíonn sé, ar dtús, mar thoradh ar an athríomh, gur laghdaíodh costais dhíreacha, agus sa dara háit, d’fhonn an sprioc-ioncaim a bhaint amach in ainneoin an laghdaithe sin, gur formheasadh an méadú ar mhéaduithe margaidh arna iarraidh ag ÖBB.
26.      Rinne ÖBB agus WESTbahn Management achomharc in aghaidh an chinnidh sin, ar a bhfuil an chúirt a rinne an tarchur ag déanamh breithniú sna príomhimeachtaí.
27.      Ina hordú tarchuir, chuir an chúirt a rinne an tarchur breithniú deireanach leis an sraith fíoras seo: bhunaigh SCK a ríomhanna ar an ‘sprioc-ioncaim’ arna leagan síos ag Poblacht na hOstaire, a ndéantar a ríomh i gcomhthéacs na bhfóirdheontas a fhaigheann ÖBB ón Stát.
28.      Dearbhaítear i gcinneadh SCK, ‘ní mór an sprioc-ioncaim seo (as a n‑eisiatar traenacha seirbhíse agus lascainí agus fomhuirir) a chumhdach le táillí, agus foroinnt idir costais dhíreacha, ar thaobh amháin, agus méaduithe margaidh, ar an taobh eile, á cur san áireamh. Cé go bhfuil méaduithe margaidh ceaptha chun ar a laghad páirt de na forchostais a chumhdach, dá bhrí sin costais sheasta, tá táillí bunaithe ar na costais arna dtabhú go díreach mar thoradh ar an tseirbhís traenach a fheidhmiú’.
D.      Na ceisteanna a tharchuirtear
29.      Sna himthosca ar a gcuirtear síos thuas, chinn an chúirt a rinne an tarchur, an Bundesverwaltungsgericht (an Chúirt Chónaidhme Riaracháin), bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)      An gcaithfear dlí an Aontais, agus Airteagal 32 de [Threoir 2012/34] go sonrach, a léiriú sa chaoi go bhfuil formheas ón mBallstát le tabhairt ex ante, roimh thús (nó roimh dhul in éag ar a laghad) thréimhse bhailíochta an tráthchláir oibre, dár iarradh na méaduithe margaidh? Nó an féidir leis an mBallstát méaduithe margaidh a fhormheas ex post freisin tar éis dhul in éag thréimhse bhailíochta an tráthchláir oibre (a d’fhéadfadh a bheith blianta níos déanaí)? An gcaithfear formheas ar mhéaduithe margaidh arna thabhairt ag an mBallstát i gcomhréir le hAirteagal 32 de [Threoir 2012/34] a thuiscint [mar chinneadh críochnaitheach]?
(2)      An gcaithfear dlí an Aontais, agus Airteagal 32(1) agus (6) de [Threoir 2012/34] go sonrach, arna léamh i gcomhar le hAirteagal 27(4) di, a léiriú sa chaoi go gcaithfear – in ord croineolaíoch – na méaduithe margaidh (má athraítear na buntréithe) a fhoilsiú sa ráiteas gréasáin ar dtús (faoi réir údarú, más iomchuí) agus go bhfuil siad le húdarú ag an mBallstát i ndiadh a bhfoilsithe? An ndéantar athrú ar na buntréithe, de réir Airteagal 32(6) de [Threoir 2012/34], i gcás nach n‑athraítear “ach” leibhéal na méaduithe margaidh i dtaca le tréimhse bhailíochta an tráthchláir oibre ón mbliain roimhe sin?
(3)      (Más freagra dearfach a thabharfar [ar an gcéad abairt de] Cheist 2) An gcaithfear dlí an Aontais, go háirithe Airteagal 32(1) agus (6) de [Threoir 2012/34], arna léamh i gcomhar le hAirteagal 27(2) agus (4) di agus i gcomhar le hIarscríbhinn II, pointe 2 de [Threoir 2012/34] – arna léamh i bhfianaise an riachtanais trédhearcachta agus slándála pleanála a leagtar amach in aithris 34 de [Threoir 2012/34] – a léiriú sa chaoi nach féidir leis an mBallstát méaduithe margaidh a fhormheas, i gcás nár foilsíodh leibhéil na méaduithe féin sa ráiteas gréasáin do thréimhse bhailíochta an tráthchláir oibre lena mbaineann (dár iarradh formheas ar na méaduithe margaidh), ach seachas sin, nár foilsíodh sa ráiteas gréasáin, ach táille iomlán in aghaidh an chiliméadair iarnróid (mar shuim na dtáillí le haghaidh costais arna dtabhú go díreach mar thoradh ar an tseirbhís traenach a oibriú i gcomhréir le hAirteagal 31(3) de [Threoir 2012/34] agus na méaduithe margaidh i gcomhréir le hAirteagal 32 de [Threoir 2012/34]) le haghaidh gach deighleoige margaidh? Dá bhrí sin, ní fhéadfadh gnóthais iarnróid na táillí le haghaidh “costais dhíreacha” (de réir bhrí Airteagal 31(3) de [Threoir 2012/34], arna léamh i [gcomhar] le pointe 1 d’Airteagal 2 de [Rialachán Cur Chun Feidhme (AE) 2015/909 ón gCoimisiún an 12 Meitheamh 2015 maidir leis na módúlachtaí chun costas a ríomh a tabhaíodh go díreach de thoradh an tseirbhís traenach a oibriú (IO 2015 L 148, lch. 17)] ná na méaduithe margaidh i gcomhréir le hAirteagal 32 de [Threoir 2012/34] in aghaidh na deighleoige margaidh, a fhíorú.
(4)      (Más freagra dearfach a thabharfar [ar an gcéad abairt de] Cheist 2) An gcaithfear dlí an Aontais, agus Airteagal 32(1) agus (6) de [Threoir 2012/34] go sonrach, arna léamh i gcomhar le hAirteagal 27(4) de [Threoir 2012/34] – [arna léamh i bhfianaise an riachtanais trédhearcachta agus slándála pleanála a leagtar amach in aithris 34 de Threoir 2012/34] – a léiriú sa chaoi go bhfuil éifeacht cheangailteach ag na méaduithe margaidh arna bhfoilsiú sa ráiteas gréasáin do thréimhse bhailíochta an tráthchláir oibre ábhartha ar fhormheas arna thabhairt ag an mBallstát? An leanann sé ón éifeacht cheangailteach nach bhféadfaidh an Ballstát méaduithe margaidh in aghaidh na deighleoige margaidh atá níos airde ná iad siúd a fhoilsítear sa ráiteas gréasáin lena mbaineann? Nó an amhlaidh nach bhfuil éifeacht cheangailteach ann ach a mhéid nach bhféadfaidh na táillí iomlána arna bhformheas (dá réir sin, táillí le haghaidh “costais dhíreacha” i gcomhréir le hAirteagal 31(3) de [Threoir 2012/34] i gcomhar le pointe 1 d’Airteagal 2 de [Rialachán Cur Chun Feidhme 2015/909] agus méaduithe margaidh i gcomhréir le hAirteagal 32 de [Threoir 2012/34]) a bheith níos airde ná iad siúd a fhoilsítear sa ráiteas gréasáin, ach gur féidir na méaduithe margaidh féin a fhormheas ar leibhéal atá níos airde ná an leibhéal a fhoilsítear sa ráiteas gréasáin? An bhfuil éifeacht cheangailteach i gceist freisin i dtaca le leibhéal an iarratais ar fhormheas a cuireadh isteach chuig an mBallstát i dtaca leis na méaduithe margaidh? Más amhlaidh, cén treo atá i gceist (ní cheadaítear méadú, ní cheadaítear tuilleadh laghdaithe)? An bhfuil aon chineál eile d’éifeacht cheangailteach ann?
(5)      An gcaithfear dlí an Aontais, agus Airteagal 32(1) de [Threoir 2012/34] go sonrach, a léiriú sa chaoi, chun críocha a chinneadh an bhfuil méaduithe margaidh incheadaithe i bprionsabal (seachas inmharthanacht margaidh atá le deimhniú) – dá réir sin, chun críocha aisghabháil iomlán chostais bhainisteoir an bhonneagair – nach gá a ghlacadh mar bhunús an t‑ioncam iomlán a chaithfidh an Ballstát a fháil ón mbainisteoir bonneagair iarnróid (‘an sprioc-ioncaim’), arb é suim na dtáillí le haghaidh na gcostas arna dtabhú go díreach mar thoradh ar an tseirbhís traenach a oibriú i gcomhréir le hAirteagal 31(3) de [Threoir 2012/34] agus na méaduithe margaidh i gcomhréir le hAirteagal 32(1) de [Threoir 2012/34]? Seachas sin, an gcaithfear na costais, chun aisghabháil iomlán a fháil, a chinneadh agus a bhunú sa chaoi gur féidir a chinneadh ar an mbonn sin cé acu an féidir aon mhéadú margaidh a fhormheas, agus a mhéid is féidir sin? Agus cinneadh á dhéanamh an bhfuil méadú margaigh incheadaithe i bprionsabal (seachas inmharthanacht margaidh atá le deimhniú) an gcaithfear fóirdheontais Stáit ón mBallstát don ghnóthas bonneagair iarnróid a chur san áireamh freisin? Más gá, conas ba chóir é sin a dhéanamh? An gcaithfear na fóirdheontais Stáit, más iomchuí, a dhealú ó na costais riachtanacha d’aisghabháil iomlán (de bhreis ar na táillí le haghaidh costais arna dtabhú go díreach mar gheall ar an tseirbhís traenach a oibriú)? Sa chomhthéacs sin, an gcaithfear dlí an Aontais, go háirithe Airteagal 32(1) de [Threoir 2012/34], arna léamh i gcomhar le hAirteagal 8(4) di, a léiriú sa chaoi, i dteannta na dtáillí le haghaidh costais arna dtabhú go díreach mar thoradh ar an tseirbhís traenach a oibriú agus aon fhóirdheontais Stáit atá le cur san áireamh, go gcaithfidh an Ballstát gach brabús eile den ghnóthas bonneagair iarnróid in earnálacha eile den gheilleagar agus an t‑ioncam neamh-inaisíoctha go léir a fuair an gnóthas sin ó fhoinsí príobháideacha  a chinneadh – agus a áireamh sa mheasúnú i dtaobh an bhfuil méaduithe margaidh incheadaithe? [Más gá, conas ba chóir é sin a dhéanamh?] Más amhlaidh, ar chóir iad a dhealú freisin ó na costais riachtanacha le haghaidh aisghabháil iomlán? An gcaithfear táillí eile arna ngearradh ag an ngnóthas bonneagair iarnróid – amhail táillí le haghaidh ardáin paisinéara a úsáid (‘táillí stáisiúin’) agus táillí as úsáid trealaimh soláthair leictreachais le haghaidh sruth tarraingthe – chomh maith le ítimí eile buiséid an ghnóthais bonneagair iarnróid a áireamh sa mheasúnú sin?’
30.      Chuir ÖBB, WESTbahn Management, SCK, Rialtais na hOstaire, na hÍsiltíre, na hIorua agus na Polainne, agus an Coimisiún Eorpach barúlacha i scríbhinn isteach.
31.      Níor reáchtáladh aon éisteacht.
III. Creat dlíthiúil
A.      Treoir 2012/34
32.      Foráiltear in Airteagal 4 de Threoir 2012/34 do neamhspleáchas gnóthas iarnróid agus bainisteoirí bonneagair:
‘1.      Áiritheoidh na Ballstáit, maidir le bainistiú, riarachán agus rialú inmheánach ar ábhair riaracháin, eacnamaíoch agus cuntasaíochta, go bhfuil stádas neamhspleách ag gnóthais iarnróid a bhfuil faoi úinéireacht dhíreach nó indíreach Ballstát nó faoi smacht Ballstát agus i gcomhréir leis an stádas sin beidh sócmhainní, buiséid agus cuntais ar leith ó iad siúd den Stát i seilbh acu.
2.      Agus an creat gearrtha agus leithdháilte agus na rialacha sonracha arna mbunú ag na Ballstáit á n‑urramú, beidh an bainisteoir bonneagair freagrach as a bhainistiú, riarachán agus rialú inmheánach féin.’
[Aistriúchán neamhoifigiúil]
33.      Rialaítear an ráiteas gréasáin le hAirteagal 27 de Threoir 2012/34 (8) mar seo a leanas:
‘1.      Forbróidh agus foilseoidh an bainisteoir bonneagair, i ndiaidh dó dul i gcomhairle leis na páirtithe leasmhara, ráiteas gréasáin a bheidh ar fáil mar mhalairt ar tháille a íoc nach mbeidh níos airde ná costas foilsithe an ráitis sin. Foilseofar an ráiteas gréasáin sin i ndá theanga oifigiúil den Aontas ar a laghad. Cuirfear ábhar an ráitis gréasáin ar fáil saor in aisce i bhformáid leictreonach ar thairseach gréasáin an bhainisteora bonneagair agus beidh sé inrochtana trí thairseach gréasáin coiteann. Cuirfidh na bainisteoirí bonneagair an tairseach gréasáin sin ar bun mar chuid de chreat a gcomhoibriú i gcomhréir le hAirteagail 37 agus 40.
2.      Leagfar amach sa ráiteas gréasáin cineál an bhonneagair atá ar fáil do ghnóthais iarnróid, agus beidh faisnéis ann lena leagtar amach na coinníollacha chun rochtain a fháil ar an mbonneagar iarnróid ábhartha. Beidh faisnéis sa ráiteas gréasáin freisin lena leagtar amach na coinníollacha chun rochtain a fháil ar shaoráidí seirbhíse atá ceangailte le gréasán an bhainisteora bonneagair agus ar sholáthar seirbhísí sna saoráidí sin nó cuirfidh sé suíomh gréasáin in iúl ina gcuirtear faisnéis amhail ar fáil saor in aisce i bhformáid leictreonach. Leagtar síos ábhar an ráitis gréasáin in Iarscríbhinn IV.
3.      Coimeádfar an ráiteas gréasáin suas chun dáta agus déanfar leasú air mar is iomchuí.
4.      Foilseofar an ráiteas gréasáin ar a laghad ceithre mhí roimh an spriocdháta le haghaidh iarrataí ar toilleadh bonneagair.’
[Aistriúchán neamhoifigiúil]
34.      Leithdháiltear tascanna maidir leis an gcreat gearrtha leis an gcéad trí abairt d’Airteagal 29(1) den Treoir sin mar seo a leanas:
‘1.      Bunóidh na Ballstáit creat gearrtha agus an neamhspleáchas bainisteoireachta arna leagan síos in Airteagal 4 á urramú.
Faoi réir an choinníll sin, bunóidh na Ballstáit freisin rialacha sonracha gearrtha nó tiomnóidh siad cumhachtaí amhail don bhainisteoir bonneagair.
Cinnteoidh na Ballstáit go bhfuil an creat gearrtha agus rialacha gearrtha nó suíomh gréasáin ar a bhfoilsítear an creat gearrtha agus na rialacha gearrtha sa ráiteas gréasáin.’
[Aistriúchán neamhoifigiúil]
35.      Maidir leis na prionsabail ghearrtha, tá an chéad trí mhír d’Airteagal 31 de Threoir 2012/34 (9) ábhartha dár gcríocha:
‘1.      Íocfar táillí as úsáid bonneagair iarnróid agus as saoráidí seirbhíse chuig an mbainisteoir bonneagair agus chuig oibreoir na saoráide seirbhíse faoi seach agus úsáidfear iar chun a ngnó a mhaoiniú.
2.      Ceanglóidh na Ballstáit ar an mbainisteoir bonneagair agus ar oibreoir na saoráide seirbhíse an fhaisnéis go léir is gá a sholáthar don chomhlacht rialála maidir leis na táillí a fhorchuirtear d’fhonn a cheadú don chomhlacht rialála a fheidhmeanna a chur i gcrích mar a thagraítear dóibh in Airteagal 56. Beidh an bainisteoir bonneagair agus oibreoir na saoráide seirbhíse, chuige seo, in ann a léiriú chuig gnóthais iarnróid go gcomhlíonann táillí bonneagair agus seirbhíse a chuirtear i sonrasc go hiarbhír chuig an ngnóthas iarnróid de bhun Airteagail 30 go 37 an mhodheolaíocht, na rialacha agus, más iomchuí, na scálaí a leagtar síos sa ráiteas gréasáin.
3.      Gan dochar do mhír 4 nó 5 den Airteagal seo nó d’Airteagal 32, socrófar na táillí don phacáiste íosrochtana agus do rochtain ar bhonneagar lena nasctar saoráidí seirbhíse ag an gcostas a thabhaítear go díreach mar thoradh ar an tseirbhís traenach a oibriú.
Roimh an 16 Meitheamh 2015, glacfaidh an Coimisiún bearta lena leagtar amach na módúlachtaí chun an costas a thabhaítear go díreach mar thoradh ar an traein a oibriú a ríomh. Glacfar na gníomhartha cur chun feidhme sin i gcomhréir leis an nós imeachta imscrúdaithe dá dtagraítear in Airteagal 62(3). [(10)]
Féadfaidh an bainisteoir bonneagair a chinneadh dul in oiriúint do na módúlachtaí sin diaidh ar ndiaidh le linn tréimhse nach faide ná 4 bliana i ndiaidh theacht i bhfeidhm na ngníomhartha cur chun feidhme sin.’
36.      Rialaítear méaduithe margaidh le hAirteagal 32 de Threoir 2012/34, a bhfuil an chéad mhír de ábhartha:
‘1.      D’fhonn aisghabháil iomlán na gcostas arna dtabhú ag an mbainisteoir bonneagair a fháil féadfaidh Ballstát, más féidir leis an margadh an méid seo a sheasamh, méaduithe margaidh a ghearradh ar bhonn prionsabal éifeachtúlachta, trédhearcach agus neamh-idirdhealaitheach, agus iomaíochas optamach deighleoga margaidh iarnróid á ráthú. Urramóidh an córas gearrtha na méaduithe ó thaobh táirgiúlachta de a bhainfidh gnóthais iarnróid amach.
Ní choiscfidh leibhéal na dtáillí, áfach, úsáid an bhonneagair ag deighleoga margaidh ar féidir leo ar a laghad an costas a thabhaítear go díreach mar thoradh ar an tseirbhís iarnróid a oibriú a íoc, móide ráta fillte ar féidir leis an margadh a sheasamh.
Roimh ghearradh méaduithe margaidh amhail a fhormheas, cinnteoidh na Ballstáit go ndéanfaidh na bainisteoirí bonneagair a n‑ábharthacht do dheighleoga margaidh sonracha a mheas, agus na péirí a liostaítear i bpointe 1 d’Iarscríbhinn VI á meas ar a laghad agus na cinn ábhartha a choimeád. Beidh sa liosta de dheighleoga margaidh arna sainiú ag bainisteoirí bonneagair ar a laghad an trí dheighleog seo a leanas: seirbhísí lastais, seirbhísí paisinéirí laistigh de chreat conartha seirbhíse poiblí agus seirbhísí paisinéirí eile.
Féadfaidh bainisteoirí bonneagair idirdhealú a dhéanamh thairis sin idir deighleoga margaidh de réir an tráchtearra nó na bpaisinéirí a iompraítear.
Saineofar freisin deighleoga margaidh nach bhfuil gnóthais iarnróid ag oibriú iontu faoi láthair ach a bhféadfadh seirbhísí a sholáthar le linn tréimhse bhailíochta an chórais gearrtha. Ní áireoidh an bainisteoir bonneagair méadú margaidh sa chóras gearrtha do na deighleoga margaidh sin.
Foilseofar an liosta de dheighleoga margaidh sa ráiteas gréasáin agus déanfar athbhreithniú air ar a laghad gach cúig bliana. Beidh smacht ag an gcomhlacht rialála dá dtagraítear in Airteagal 55 ar an liosta sin i gcomhréir le hAirteagal 56.’
B.      Dlí na hOstaire
37.      I gcomhréir le Mír 67d(6) den Bundesgesetz über Eisenbahnen, Schienenfahrzeuge auf Eisenbahnen und den Verkehr auf Eisenbahnen (Eisenbahngesetz) (Dlí na Cónaidhme maidir le hiarnróid, rothstoc agus trácht iarnróid (an Dlí maidir le hiarnróid), ‘EisbG’), ní mór go bhformheasfaidh SCK socrú méaduithe margaidh, agus tá SCK faoi cheangal a thoiliú a thabhairt má chomhlíontar na bunchoinníollacha arna leagan amach i Mír 67d(1) de EisbG.
38.      Cumhachtaítear Poblacht na hOstaire chun ÖBB a fhordheonú agus maidir leis sin sprioc-ioncaim a shocrú (is é sin na táillí iomlána nach mór do ÖBB a ghiniúint ó na táillí bonneagair móide méaduithe margaidh sa thréimhse thráthchláir oibre ábhartha le Mír 42 den Bundesgesetz zur Neuordnung der Rechtsverhältnisse der Österreichischen Bundesbahnen (Bundesbahngesetz) (Dlí na Cónaidhme lena ndéantar atheagrú ar chaidrimh dhlíthiúla Iarnród Phoblacht na hOstaire (Dlí na Cónaidhme maidir le hiarnróid)).
IV.    Anailís
39.      Fiafraítear leis an gcúig cheist ón gcúirt a rinne an tarchur, ar chaoi amháin nó caoi eile, faoin méid atá le rá ag Treoir 2012/34 faoin nós imeachta chun méaduithe margaidh ar chostais a bhaineann le húsáid bonneagair iarnróid a fhormheas agus an modh chun iad a ríomh.
40.      Tá cásdlí ar an ábhar gann. Ní dhéileáil an Chúirt Bhreithiúnais le méaduithe margaidh ach maidir lena n‑éifeacht ar iomaíochas iompair ar iarnróid. (11) Maidir leis na nósanna imeachta chun táillí a chinneadh as úsáid bonneagair iarnróid, lena n‑áirítear aon mhéaduithe margaidh féideartha, ní thugann Treoir 2012/34 mórán treoraithe. (12) Ní raibh an deis ag an gCúirt Bhreithiúnais ach aghaidh a thabhairt ar chostais dhíreacha (mar mhalairt ar mhéaduithe margaidh) i gcomhthéacs Threoir 2001/14, (13) ceann de na trí réamh-Threoracha a tháinig roimh Threoir 2012/34, lenar rialaíodh gearradh táillí as úsáid bonneagair iarnróid.
41.      Cuireann na páirtithe sa nós imeachta um réamhrialú seo léirithe éagsúla in iúl ar Threoir 2012/34, ar dtús, maidir leis na teorannacha féideartha a bhféadfadh sí a fhorchur ar shaoirse rialála na mBallstát, agus, sa dara háit, maidir leis na rólanna a shannann sí ar an mbainisteoir bonneagair agus ar an gcomhlacht rialála.
42.      Ar thaobh amháin den speictream tá Rialtas na hIorua a dhéanann an argóint, ina bharúlacha i scríbhinn, nach deirtear le Treoir 2012/34 aon ní maidir le nós imeachta formheasa ex ante nó ex post féideartha le haghaidh méaduithe margaidh (is é sin, ní cheanglaíonn sí ná ní choisceann sí a leithéid). Dá leanfaí an argóint seo thiocfaí ar fhreagra díreach don chúirt a rinne an tarchur: faoi réir na rialacha gearrtha a rialaítear le Treoir 2012/34, tá na Ballstáit saor seachas sin an nós imeachta nach mór do bhainisteoirí bonneagair leanúint chun méaduithe margaidh a ghearradh a rialú.
43.      Ar bhealach níos cúramaí ná sin, d’fhéadfaí a rá, mar a dhéanann an Coimisiún ina bharúlacha i scríbhinn, nach luann Treoir 2012/34 go sainráite aon nós imeachta chun méaduithe margaidh a fhormheas. D’ainneoin sin, measann an Coimisiún freisin go dtagann neamhspleáchas an bhainisteora bonneagair iarnróid in aghaidh shaoirse rialála iomlán na mBallstát nuair a chinneann siad nós imeachta formheasa a thabhairt isteach. (14)
44.      Ar an taobh eile den speictream tá WESTbahn Management, a dhéanann an argóint nach gcomhlíonann ach formheas ex ante na dtáillí bonneagair ceanglais Threoir 2012/34, eadhon an ceanglas go bhfaighidh gnóthais iarnróid ‘comharthaí eacnamaíocha soiléire agus comhsheasmhacha ó scéimeanna chun toilleadh a leithdháileadh agus ó scéimeanna gearrtha lena bhfágtar go ndéanfaidh siad cinntí réasúnacha.’ (15) Chun an ceanglas sin a chomhlíonadh, déanann WESTbahn Management an argóint nach mór na méaduithe margaidh arna bhfoilsiú sa ráiteas gréasáin a fhormheas ex ante, roimh don tráthchlár oibre teacht i bhfeidhm. An t‑aon chinneadh ar féidir a dhéanamh ex post ná cinneadh an chomhlachta rialála, a bhféadfadh laghdú costas a chinneadh i ndiaidh achomhairc ó ghnóthas iarnróid faoi Airteagal 56 de Threoir 2012/34.
45.      Sa chuid seo a leanas, cuirfidh mé in iúl ar dtús an méid a thuigim den chóras a chuirtear ar bun le Treoir 2012/34 maidir le méaduithe margaidh a ghearradh (Roinn A). Tabharfaidh sé seo ar aghaidh mé chuig an dara cuid, ina bhfreagróidh mé an cúig cheist a ardaíodh ag gcúirt a rinne an tarchur (Roinn B).
A.      An córas a leagtar síos le Treoir 2012/34 maidir le méaduithe margaidh
46.      Cuirfidh mé síos ar an gcóras arna thabhairt isteach le Treoir 2012/34, mar a thuigim é, i ndá chéim. Ar dtús, míneoidh mé na prionsabail ghearrtha a bhunaítear leis (foroinn 1). Sa dara háit, déanfaidh mé measúnú ar rólanna faoi seach na mBallstát, an bhainisteora bonneagair, agus an chomhlachta rialála chun táillí a shocrú as úsáid bonneagair iarnróid agus a gcaidreamh frithpháirteach (foroinn 2).
1.      Prionsabail ghearrtha
47.      De réir an chéad fhomhíre d’Airteagal 29(1) de Threoir 2012/34, bunaíonn na Ballstáit an creat gearrtha, nach mór, áfach, urraim a léiriú ar neamhspleáchas an bhainisteora bonneagair.
48.      Laistigh den chreat gearrtha arna bhunú dá réir sin, is don bhainisteoir bonneagair atá sé táillí a chinneadh agus a bhailiú. (16) Déanann an bainisteoir bonneagair amhlaidh sa ráiteas gréasáin, (17) nach mór dó a fhoilsiú ceithre mhí ar a laghad roimh an spriocdháta le haghaidh iarrataí ar thoilleadh bonneagair. (18)
49.      Agus táillí á gcinneadh, ní mór don bhainisteoir bonneagair prionsabail na córa comhionainne agus an neamh-idirdhealaithe ar ghnóthais iarnróid a urramú, (19) arb ionann iad, dar leis an gCúirt Bhreithiúnais, agus ‘an critéar lárnach chun an táille as úsáid an bhonneagair a chinneadh agus a bhailiú’. (20)
50.      Bailítear na táillí bunaithe ar thráthchlár oibre comhaontaithe, a bhunaítear, de réir pointe 1 d’Iarscríbhinn VII a ghabhann le Treoir 2012/34, uair amháin gach bliain féilire.
51.      Cad iad na nithe ar féidir le bainisteoirí bonneagair táillí a ghearradh astu?
52.      Deir Airteagal 31(1) de Threoir 2012/34 go n‑íoctar táillí as úsáid bonneagair iarnróid, agus go bhfuil sé mar chuspóir leo gnó an bhainisteora bonneagair a mhaoiniú.
53.      Dearbhaítear in Airteagal 31(3) de Threoir 2012/34 go mbeidh na táillí don phacáiste íosrochtana (21) ‘socraithe ag an gcostas a thabhaítear go díreach mar thoradh ar an tseirbhís traenach a oibriú.’ (22) Sonraítear an méid ar féidir a ríomh mar chostas díreach i rialachán cur chun feidhme (23) agus tá raon feidhme teoranta leis. (24) Dá bhrí sin, ní chumhdaítear le costais dhíreacha na costais uile a bhféadfadh an bainisteoir bonneagair iarnróid a thabhú.
54.      Chun aisghabháil iomlán na gcostas arna dtabhú ag an mbainisteoir bonneagair a fháil, is féidir méaduithe margaidh a ghearradh. Tréithríonn Airteagal 32 de Threoir 2012/34 méaduithe margaidh mar eisceacht ó phrionsabail ghearrtha. Ceanglaítear leis freisin nach ngearrfaidh Ballstát méaduithe margaidh ach amháin nuair atá siad bunaithe ar phrionsabail éifeachtúlachta, trédhearcacha agus neamh-idirdhealaitheacha agus ‘más féidir leis an margadh iad a sheasamh’. (25) Thairis sin, ní mór go n‑áiritheoidh méaduithe margaidh iomaíochas (26) na ndeighleog margaidh iarnróid.
55.      San iomlán, mar sin, féadfaidh táillí an raon idir costais dhíreacha (na táillí don phacáiste íosrochtana agus rochtain iarnróid ar shaoráidí seirbhíse, nach mór a shocrú ag an gcostas a thabhaítear go díreach mar thoradh ar an tseirbhís traenach a oibriú) agus costais iomlána (na costais go léir a thabhaíonn an bainisteoir bonneagair, a bhféadfaí a aisghabháil trí mhéaduithe margaidh a ghearradh) a chumhdach. (27)
56.      Dá bhrí sin, ní fheidhmíonn méaduithe margaidh ach chun costais a thabhaíonn an bainisteoir bonneagair a chumhdach, agus ní chun brabús a dhéanamh.
57.      Chuige sin, dearbhaíonn aithris 71 de Threoir 2012/34 gurb ionann bonneagar iarnróid agus ‘monaplacht nádúrtha agus dá bhrí sin tá sé riachtanach dreasachtaí a thabhairt do bhainisteoirí bonneagair chun costais a laghdú agus chun a mbonneagar a bhainistiú go héifeachtúil.’ Is é sin le rá, d’fhonn na cathuithe atá ag monaplachtaí do bhainisteoirí bonneagair a sheachaint, is é is cuspóir na rialacha gearrtha ná aisghabháil iomlán na gcostas arna dtabhú – ach tada thairis sin.
58.      Áirithíonn Airteagal 4(2) de Threoir 2012/34 neamhspleáchas an bhainisteora bonneagair. Dar leis an gCúirt Bhreithiúnais, ní mór go mbeidh ag an mbainisteoir bonneagair ‘laistigh den chreat gearrtha arna bhunú ag na Ballstáit, rogha ar leith chun méid na dtáillí a chinneadh d’fhonn a cheadú dó an solúbthacht sin a úsáid mar uirlis bhainistíochta’. (28) Ní mór go mbeidh a neamhspleáchas ráthaithe i leith an Bhallstáit agus i leith an chomhlachta rialála araon. (29)
59.      Mar shampla, in an Coimisiún v Poblacht na Seice, (30) chinn an Chúirt Bhreithiúnais gur chuir socrú an uastáille as úsáid bonneagair iarnróid arna dhéanamh ag Poblacht na Seice isteach ar neamhspleáchas an bhainisteora iarnróid. Go cosúil, in an Coimisiún v an Spáinn, (31) chinn an Chúirt Bhreithiúnais ‘gur cheart go soláthróidh scéimeanna gearrtha bonneagair dreasachtaí le haghaidh bainisteoirí bonneagair chun infheistíochtaí cuí a dhéanamh i gcás ina bhfuil siad tarraingteach go heacnamaíoch,’ agus dá bhrí sin ní mór solúbthacht a thabhairt do bhainisteoirí bonneagair agus méid iarbhír na dtáillí á shocrú. (32)
60.      In an Coimisiún v an Ghearmáin, (33) thagair an Chúirt Bhreithiúnais do roinnt samplaí ina bhféadfadh an bainisteoir bonneagair a bheith ag iarraidh an tsolúbthacht sin a úsáid d’fhonn an bonneagar iarnróid a bharrfheabhsú: féadfaidh an bainisteoir bonneagair táillí níos airde a shocrú nó leanúint de tháillí níos airde a shocrú bunaithe ar chostais fhadtéarmacha tionscadal infheistíochta áirithe; féadfaidh sé freisin córas lascainí a thabhairt isteach ar tháillí a ghearrann oibreoirí.
61.      Ní mór urraim a léiriú freisin ar neamhspleáchas an bhainistíochta bonneagair maidir le méaduithe margaidh a shocrú.
2.      Cé a dhéanann cén ní faoi Threoir 2012/34?
62.      Faoin gcéad abairt d’Airteagal 32(1) de Threoir 2012/34, is é an Ballstát a ‘bhféadfaidh, más féidir leis an margadh an méid sin a sheasamh, méaduithe margaidh a ghearradh’. Mar a mhaígh an Coimisiún freisin, tá an ról príomhúil dá bhrí sin ag an mBallstát maidir leis an bhféidearthacht chun méaduithe margaidh a ghearradh a fhormheas. (34)
63.      Is é sin le rá, mura bhforálann an creat gearrtha, mar a chinn an Ballstát é faoi Airteagal 29(1) de Threoir 2012/34, don fhéidearthacht méaduithe margaidh a ghearradh, ní cheadaítear do bhainisteoirí bonneagair iad a áireamh ina ráiteas gréasáin, nó iad a bhailiú bunaithe ar an tráthchlár oibre.
64.      Dá mba rud é, áfach, gur áirigh Ballstát an fhéidearthacht do mhéaduithe margaidh sa chreat gearrtha, is féidir le bainisteoirí bonneagair mar sin méaduithe margaidh amhail a ghearradh, nach mór a liostú sa ráiteas gréasáin.
65.      Dá mba rud é go gceadaíonn Ballstát, i bprionsabal, do mhéaduithe margaidh a ghearradh, i gcomhréir leis an gceanglas i leith neamhspleáchas an bhainisteora bonneagair, is don ghníomhaí sin atá sé na deighleoga margaidh sonracha a chinneadh agus na méaduithe margaidh a ríomh. Trí sin a dhéanamh, ní mór don bhainisteoir bonneagair ábharthacht méaduithe margaidh amhail do dheighleoga shonracha margaidh a mheas, agus na péirí dá bhforáiltear i bpointe 1 d’Iarscríbhinn VI a ghabhann le Treoir 2012/34 á gcur san áireamh. (35) Ní mór go n‑áireofar sna deighleoga a liostaítear sa ráiteas gréasáin ar a laghad seirbhísí lastais, seirbhísí paisinéirí laistigh de chreat conartha seirbhíse poiblí agus seirbhísí paisinéirí eile.(36)
66.      Déanann an comhlacht rialála maoirseacht ar an liosta de dheighleoga margaidh dá ngearrtar méaduithe margaidh i gcomhréir lena chumhachtaí maoirseachta faoi Airteagal 56 de Threoir 2012/34. Gníomhaíonn an comhlacht rialála tar éis a thaisctear achomharc ag iarratasóir (37) nó as a stuaim féin. (38)
67.      Seachas an chumhacht seo a thagann as an séú fomhír d’Airteagal 32(1) de Threoir 2012/34, cumhachtaítear ar bhealach níos ginearálta an comhlacht rialála le hAirteagal 56(1) di achomhairc a chinneadh, arna dtaisceadh ag gnóthais iarnróid i gcoinne cinntí an bhainisteora bonneagair a bhaineann, i measc nithe eile, (39) leis an scéim gearrtha agus leibhéal nó struchtúr na dtáillí bonneagair a cheanglaítear, nó a bhféadfaí a cheangal ar ghnóthas iarnróid a íoc. (40)
68.      Agus maoirseacht an chomhlachta rialála ar na táillí bonneagair arna gcinneadh ag an mbainisteoir bonneagair á feidhmiú, ní mór go mbeidh a cinneadh ‘bunaithe ar shárú ar Threoir 2012/34 agus a bheith teoranta do chásanna de neamhréireacht a leigheas’. (41)
69.      Ní deirtear le hAirteagal 56 de Threoir 2012/34 aon ní maidir le cé acu an dtarlaíonn maoirseacht an chomhlachta rialála roimh nó i ndiaidh don bhainisteoir bonneagair na méaduithe margaidh a chinneadh.
70.      Shoiléirigh an Chúirt Bhreithiúnais, áfach, fiú mura bhfuil sé maidir le méaduithe margaidh, go bhféadfadh an comhlacht rialála a maoirseacht a fheidhmiú i ndiaidh ghearradh na dtáillí freisin. (42)
71.      Ar deireadh, maidir leis an gcomhlacht rialála, tá a chinntí, faoi Airteagal 56(10) de Threoir 2012/34, faoi réir athbhreithniú breithiúnach. (43)
B.      Ceisteanna na cúirte a rinne an tarchur a fhreagairt
72.      Agus na breithnithe ón roinn roimhe seo ar na prionsabail ghearrtha agus an caidreamh idir na gníomhaithe difriúla faoi Threoir 2012/34 á gcur san áireamh, tabharfaidh mé freagraí ar cheisteanna na cúirte a rinne an tarchur mar a leanas.
1.      An chéad cheist
73.      Lena céad cheist, fiafraíonn an chúirt a rinne an tarchur an gcaithfidh an Ballstát gearradh méaduithe margaidh a fhormheas ex ante nó an bhféadfadh sé a leithéid a dhéanamh freisin i ndiaidh na tréimhse tráthchláir oibre ábhartha. In éineacht leis sin, fiafraíonn sí an bhfuil aon fhormheas amhail críochnaitheach.
74.      Mar a chuir an Coimisiún in iúl ina bharúlacha, cé go bhfiafraítear leis an gceist seo cathain ar chaithfidh an Ballstát an méadú margaidh a fhormheas, ba cheart í a léamh sa chaoi go bhfiafraítear léi cathain ar chaithfidh an comhlacht rialála méaduithe margaidh sonracha arna moladh ag an mbainisteoir bonneagair a fhormheas roimh thús na tréimhse tráthchláir ábhartha.
75.      Mar a míníodh cheana, ní mór go bhformheasfaidh Ballstáit i gcónaí an fhéidearthacht méaduithe margaidh a ghearradh. Gan formheas ex ante amhail, i bprionsabal, ní féidir leis an mbainisteoir bonneagair méaduithe margaidh a ghearradh ar chor ar bith. Baineann ceist na cúirte a rinne an tarchur, áfach, leis an gcás ina gceadaíonn an Ballstát gearradh méaduithe margaidh, i bprionsabal, agus go gcinneann an bainisteoir bonneagair an fhéidearthacht sin a úsáid. I gcás amhail, is í an cheist dá bhrí sin cé acu an gcaithfear méaduithe margaidh nithiúla a bhfuil an bainisteoir bonneagair ag iarraidh a ghearradh a fhormheas roimh ré.
76.      Bheadh an léamh sin ar an gceist arna tarchur i gcomhréir le cur síos na cúirte a rinne an tarchur ar an dlí náisiúnta ábhartha, ar dá réir go bhformheasann an comhlacht rialála gearradh méaduithe margaidh, agus má dhéantar agóid ina choinne, d’fhéadfadh sin tarlú i ndiaidh na tréimhse tráthchláir oibre ábhartha, mar a tharla sa chás seo.
77.      Agus an cheist mar a thuigtear sa chaoi sin í á freagairt, measaim, ar dtús, nach bhfuil aon ní i dTreoir 2012/34 lena gcuirtear bac ar nós imeachta formheasa a chuirtear de chúram ar chomhlacht rialála. Mar sin, i gcomhréir le tuairim Rialtas na hIorua, níl gá le nós imeachta formheasa ar mhéaduithe margaidh nithiúla faoin Treoir. Ní eisiatar é mar fhéidearthacht ach oiread, áfach.
78.      Ós rud é nach nglactar seasamh i dTreoir 2012/34 maidir le riachtanas nós imeachta formheasa, ní chinntear léi sa chaoi chéanna an bhfuil an nós imeachta le tarlú ex ante nó i ndiaidh don tréimhse thráthchláir oibre dá ngearrtar méaduithe margaidh teacht chun deiridh agus na táillí bailithe.
79.      Ní chuireann Treoir 2012/34 bac, dá bhrí sin, ar Bhallstáit nós imeachta formheasa ex ante nó ex post maidir le méaduithe margaidh nithiúla le déanamh ag comhlacht rialála a thabhairt isteach.
80.      Ní mór, áfach, go dtabharfaidh rogha náisiúnta amhail, roinnt coinníollacha san áireamh.
81.      Ar dtús, ag féachaint do riachtanas neamhspleáchas an bhainisteora bonneagair ón gcomhlacht rialála, tá sé tábhachtach nach mbeidh an comhlacht rialála cumhachtaithe chun maoirseacht a dhéanamh ar níos mó ná mar a cheadaítear faoi Airteagal 56(6) de Threoir 2012/34: comhoiriúnacht méaduithe margaidh le Roinn 2, Caibidil IV de Threoir 2012/34 agus le prionsabal an neamh-idirdhealaithe.
82.      Ciallaíonn sin freisin nach gcuireann formheas méaduithe margaidh isteach ar shaoirse an bhainisteora bonneagair, laistigh den chreat gearrtha, chun na táillí riachtanacha a chinneadh i gcomhréir le cuspóirí Threoir 2012/34, amhail barrfheabhsú an bhonneagair iarnróid, agus cuspóirí eile lánroghnacha arna leagan amach i Roinn 2 de Chaibidil IV de Threoir 2012/34. (44)
83.      Sa dara háit, cé gur féidir formheas méaduithe margaidh nithiúla a chinneadh i ndiaidh na tréimhse tráthchláir oibre (amhail sna príomhimeachtaí), aontaím le SCK nach mór méaduithe margaidh mar sin féin a liostú sa ráiteas gréasáin, fiú mura bhfuil siad formheasta go fóill. (45) Chinnteodh an méid seo go bhfaigheadh gnóthais iarnróid comharthaí eacnamaíocha soiléire agus comhsheasmhacha, mar a cheanglaítear le haithris 44 de Threoir 2012/34. In éineacht leis sin, chinnteodh seo, gan beann ar fhad an nós imeachta formheasa, go gcomhlíonfadh an bainisteoir bonneagair a oibleagáid faoi Airteagal 27(4) de Threoir 2012/34, trí ráiteas gréasáin a fhoilsiú ar a laghad 4 mhí roimh an spriocdháta d’iarrataí ar thoilleadh bonneagair ó ghnóthais iarnróid.
84.      Sa tríú háit, ní féidir le nós imeachta formheasa amhail bac a chur le ról maoirseachta an chomhlachta rialála faoi Airteagal 56 de Threoir 2012/34 agus an chosaint a thugtar dá réir sin d’iarratasóirí.
85.      Is féidir an cheist cé acu an bhfuil nó nach bhfuil formheas amhail críochnaitheach a fhreagairt trí thagairt a dhéanamh d’Airteagal 56(10) de Threoir 2012/34: ní mór go mbeidh féidearthacht d’athbhreithniú breithiúnach ann ar chinntí an chomhlachta rialála. Níl an formheas, dá bhrí sin, críochnaitheach, a mhéid a fhéadfaidh sé a bheith faoi réir athbhreithnithe bhreithiúnaigh.
86.      Mar chonclúid, ní choisceann Airteagal 32 de Threoir 2012/34 nós imeachta formheasa le haghaidh méaduithe margaidh a tharlaíonn roimh nó i ndiaidh an tráthchláir oibre ábhartha, ar an gcoinníoll go bhfanfaidh an bainisteoir bonneagair neamhspleách agus na táillí á gcinneadh i gcomhréir le cuspóirí na treorach sin agus go gcoimeádfaidh an comhlacht rialála a ról rialaithe. Tá formheas amhail faoi réir rialacha nós imeachta náisiúnta lena gcinntítear athbhreithniú breithiúnach ar chinntí an chomhlachta rialála faoi Airteagal 56(10) de Threoir 2012/34.
2.      An dara ceist
87.      Lena dara ceist, fiafraíonn an chúirt a rinne an tarchur cé acu an gcaithfear nó nach gcaithfear na méaduithe margaidh a fhoilsiú sa ráiteas gréasáin roimh a dheonaítear an formheas, agus an ionann aon athrú ar leibhéal na méaduithe margaidh agus athrú ar bhuntréith den chóras gearrtha de réir bhrí Airteagal 32(6) de Threoir 2012/34.
88.      Maidir leis an gcroineolaíocht, agus tagairt á déanamh agam do mo chonclúidí i mír 83 thuas, measaim gur cheart méid na méaduithe margaidh a fhoilsiú sa ráiteas gréasáin i gcomhréir leis an spriocdháta atá in Airteagal 27(4) de Threoir 2012/34. Faoi réir an choinníll seo, is don dlí náisiúnta atá sé seachas sin a chinneadh go beacht an chroineolaíocht a éilítear chun méaduithe margaidh a fhormheas. Má éilítear formheas amhail, ach go bhfuil sé ar feitheamh tráth a fhoilsítear an ráiteas gréasáin, ba cheart é seo a lua freisin.
89.      An gcaithfear an t‑athrú ar mhéid na méaduithe margaidh a mheas mar athrú ar bhuntréith den chóras gearrtha de réir bhrí Airteagal 32(6) de Threoir 2012/34? (46) Is é atá mar iarmhairt ar aon athrú ar ‘bhuntréith’ ná nach mór an ráiteas gréasáin a fhoilsiú 3 mhí níos luaithe don tréimhse thráthchláir faoi seach, i gcomparáid le cás nach bhfuil aon athrú ar bhuntréith ann.
90.      Ní chuireann Treoir 2012/34 aon fhaisnéis bhreise ar fáil ar an méid ar chóir a mheas mar ‘bhuntréith’ den chóras gearrtha. Tugtar le tuiscint, áfach, leis an gceanglas go bhfoilseofar an ráiteas gréasáin níos luaithe má tharlaíonn athrú amhail gurb ionann ‘buntréithe’ agus na tréithe ar bhonn a leithéid a phleanálann gnóthais iarnróid a ngníomhaíochtaí don bhliain atá le teacht. Má tá an t‑athrú de chineál nach bhféadfadh na gnóthais iarnróid na táillí a dhéanamh amach roimh ré don tréimhse thráthchláir atá le teacht, is ionann athrú amhail agus bunathrú.
91.      Chuige sin, aontaím le tuairim an Choimisiúin agus Rialtas na Polainne, a mhaíonn más rud é nár athraíodh ach méid na méaduithe margaidh i gcomparáid leis an tréimhse thráthchláir oibre roimhe, ach go bhfanann na cúiseanna, an mhodheolaíocht, na deighleoga margaidh, agus an taighde margaidh mar an gcéanna, níor cheart athrú amhail a mheas mar athrú ar bhuntréithe an chórais gearrtha.
92.      Más rud é go bhforálann an dlí náisiúnta do nós imeachta formheasa ina gcinneann an comhlacht rialála méaduithe margaidh, mar a dhéanann dlí na hOstaire, ba cheart go mbeadh ar an gcomhlacht sin a fhíorú cé acu an bhfuil nó nach bhfuil an t‑athrú de chineál chun foilsiú níos luaithe a cheangal i gcomhréir le hAirteagal 32(6) de Threoir 2012/34, agus i gcomhréir le ceanglas na trédhearcachta a luaitear in aithris 34 di.
93.      Dá bhrí sin molaim go bhfreagródh an Chúirt Bhreithiúnais an dara ceist mar a leanas. Ní rialaítear le Treoir 2012/34 cé acu an gcaithfear méaduithe margaidh a fhoilsiú sa ráiteas gréasáin roimh a bhformheastear iad, má éilítear formheas leis an dlí náisiúnta. Ní cheanglaítear leis an Treoir sin ach go bhfoilsítear méid méaduithe margaidh sa ráiteas gréasáin i gcomhréir leis an spriocdháta atá in Airteagal 27(4) de Threoir 2012/34, is é sin, ar a laghad 4 mhí roimh an spriocdháta d’iarrataí ar thoilleadh bonneagair. Níl an t‑athrú ar leibhéal méaduithe margaidh, lena n‑éilítear, i gcomhréir le hAirteagal 32(6) de Threoir 2012/34, foilsiú níos luaithe den ráiteas gréasáin, le meas mar athrú ar bhuntréith den chóras gearrtha de réir bhrí na forála sin ach amháin más rud é gur toradh é d’athrú ar na cúiseanna, ar an mhodheolaíocht, nó ar liosta na ndeighleog margaidh ar bhonn a leithéid a ríomhtar méid na méaduithe margaidh. Ní hionann athrú lom ar mhéid méaduithe margaidh bunaithe ar na cúiseanna agus ar an modheolaíocht chéanna agus athrú ar bhuntréith de réir bhrí Airteagal 32(6) de Threoir 2012/34.
3.      An tríú ceist
94.      Lena tríú ceist, fiafraíonn an chúirt a rinne an tarchur an leor é, chun críocha Airteagal 27(2) agus (4) agus Airteagal 32(1) agus (6) de Threoir 2012/34, go liostóidh an bainisteoir bonneagair sa ráiteas gréasáin na táillí iomlána in aghaidh an chiliméadair traenach, gan na méideanna faoi seach a bhaineann le costais dhíreacha ar thaobh amháin, agus méaduithe margaidh, ar an taobh eile, a shonrú.
95.      Maidir leis an gceist seo, aontaím le tuairim SCK ar dá réir ba cheart faisnéis atá chomh beacht agus is féidir a thabhairt do ghnóthais iarnróid faoi tháillí sa ráiteas gréasáin.
96.      Leanann ceanglas amhail i leith faisnéis bheacht ó phointe 2 d’Iarscríbhinn IV, dá dtagraíonn Airteagal 27 de Threoir 2012/34, a thacaíonn leis an léiriú gur cheart go mbeadh sa ráiteas gréasáin faisnéis shonrach ar chostais dhíreacha agus méaduithe margaidh, faoi seach.
97.      In éineacht leis sin, tá gnóthais iarnróid i dteideal táillí mar a shonraítear iad sa ráiteas gréasáin a chonspóid os comhair an chomhlachta rialála ós rud é go sáraíonn siad na rialacha agus prionsabail arna ndearbhú i dTreoir 2012/34. Ós rud é go bhfuil rialacha na Treorach maidir leis an dá chineál táille ar leith difriúil, shrianfaí ceart na ngnóthas iarnróid chun athbhreithniú a thionscnamh dá mba rud é nach dtabharfaí an fhaisnéis maidir le costais dhíreacha agus méaduithe margaidh ar leith óna chéile.
98.      Molaim dá bhrí sin go bhfreagródh an Chúirt Bhreithiúnais an tríú ceist mar seo a leanas. Ní leor, chun críocha Airteagal 27(2) agus (4) agus Airteagal 32(1) agus (6) de Threoir 2012/34, go liostóidh an bainisteoir bonneagair sa ráiteas gréasáin na táillí iomlána in aghaidh an chiliméadair traenach. Mar mhalairt air sin, ní mór na méideanna faoi seach a bhaineann le costais dhíreacha ar thaobh amháin, agus méaduithe margaidh, ar an taobh eile, a shonrú.
4.      An ceathrú ceist
99.      Lena ceathrú ceist, fiafraíonn an chúirt a rinne an tarchur an bhfuil na méaduithe margaidh, mar a leagtar amach sa ráiteas gréasáin iad, ceangailteach don chomhlacht rialála a chinneann a bhformheas. Go sonrach, tá an chúirt a rinne an tarchur ag iarraidh a fháil amach an mbeadh ar an gcomhlacht rialála leasú féideartha a ordú ar mhéaduithe margadh ach amháin go dtí leibhéal na gcostas iomlán mar a leagtar amach sa ráiteas gréasáin iad, agus cén sórt leasuithe a cheadófaí don chomhlacht rialála a ordú, dá gceadófaí aon léasú amhail.
100. Mar a cuireadh in iúl i míreanna 67 agus 68 thuas, tá an comhlacht rialála i dteideal, faoi Airteagal 56 de Threoir 2012/34, faireachán a dhéanamh ar aon sárú ar an Treoir sin agus ‘a chur in iúl don bhainisteoir bonneagair na leasuithe nach mór a dhéanamh don chóras gearrtha d’fhonn neamhréireachtaí an chórais sin leis na ceanglais a leagtar síos i dTreoir 2012/34 a leigheas’. (47)
101. Mar sin féin, d’fhonn neamhspleáchas an bhainisteora bonneagair a urramú chun na táillí a shocrú i gcomhréir leis na prionsabail ghearrtha ar a gcuirtear síos i Roinn A.1 thuas, ní fhéadfadh an comhlacht rialála a mheasúnaithe eacnamaíocha féin a dhéanamh agus, mar shampla, méaduithe margaidh níos airde a shocrú ná na cinn arna socrú ag an mbainisteoir bonneagair. (48)
102. Mar mhalairt air sin, ní mór a chumhachtaí a shrianadh sa chaoi nach iontu ach a chinntiú go mbaintear amach rialacha agus cuspóirí Threoir 2012/34.
103. Dá mba rud é gur thug Ballstát córas formheasa isteach maidir le méaduithe margaidh nithiúla atá le déanamh ag an gcomhlacht rialála, tá an comhlacht sin faoi réir na rialacha agus cuspóirí céanna de Threoir 2012/34 sa nós imeachta formheasa. Ní fhéadfadh an comhlacht rialála, dá bhrí sin, ach méaduithe margaidh a fhormheas nó a dhiúltiú nó a leasú a ordú, ach ní fhéadfadh sé méid na méaduithe margaidh a chinneadh in áit an bhainisteora bonneagair.
104. Molaim dá bhrí sin an ceathrú ceist a fhreagairt mar a leanas. Dá mba rud é gur thug Ballstát nós imeachta formheasa maidir le méaduithe margaidh isteach atá le déanamh ag an gcomhlacht rialála, d’fhéadfadh an comhlacht sin formheas amhail a thabhairt i gcomhréir le hAirteagal 56 de Threoir 2012/34 agus urraim á léiriú ar neamhspleáchas an bhainisteora bonneagair. Mar chonclúid, tá méid na dtáillí arna leagan amach sa ráiteas gréasáin ceangailteach ar an gcomhlacht rialála, ach d’fhéadfadh sé leasuithe a ordú air agus a fheidhmeanna maoirseachta á n‑oibriú aige i gcomhréir le hAirteagal 56 de Threoir 2012/34 agus urraim á léiriú ar neamhspleáchas an bhainisteora bonneagair.
5.      An cúigiú ceist
105. Lena cúigiú ceist, fiafraíonn an chúirt a rinne an tarchur faoin modh chun na costais iomlána arna dtabhú ag an mbainisteoir bonneagair sa phróiseas chun bailíocht méaduithe margaidh a chinneadh a ríomh. Go sonrach, fiafraíonn an chúirt a rinne an tarchur ar cheart di an sprioc-ioncaim arna shocrú ag an Stát a chur san áireamh. Fiafraíonn sí freisin ar cheart na nithe seo a leanas a áireamh i measc nó a dhealú ó na costais iomlána: ar dtús, aon fhóirdheontas Stáit a thugtar don bhainisteoir bonneagair; sa dara háit, gach brabúis eile de chuid an bhainisteora bonneagair ó ghníomhaíochtaí eacnamaíocha eile; sa tríú háit, gach ioncam neamh-in‑aisíoctha arna fháil ag an mbainisteoir bonneagair ó fhoinsí príobháideacha; agus sa cheathrú háit, táillí eile arna ngearradh agus ítimí buiséid ag an mbainisteoir bonneagair.
106. Ar dtús, an sprioc-ioncaim. Mar a mhínigh an chúirt a rinne an tarchur san ordú tarchuir, socraíonn an Ostair sprioc-ioncaim bhliaintúil do ÖBB. Fóirdheonaíonn sí freisin a oibríochtaí gnó.
107. Go cosúil leis na fíorais in an Coimisiún v Poblacht na Seice, (49) inar shocraigh an Stát uaschaidhp praghais don bhainisteoir bonneagair lenar sháraigh sé a neamhspleáchas, is cosúil domsa go gcuireann socrú sprioc-ioncaim isteach go riachtanach ar an neamhspleáchas sin freisin.
108. Mar a mhaígh an Coimisiún, coisceann sprioc-ioncaim an cumas ar an mbainisteoir bonneagair na táillí a chinneadh i gcomhréir leis an rogha a thagraítear i mír 60 agus i bhfonóta 28 thuas. (50)
109. Aontaím leis an gCoimisiún agus dá bhrí sin tagaim ar an gconclúid nár cheart an sprioc-ioncaim a mheas mar ghné ábhartha maidir le bailíocht méaduithe margaidh arna gcinneadh ag an mbainisteoir bonneagair a chinneadh, ós rud é go gcuirfeadh an méid sin isteach ar a neamhspleáchas mar a ráthaítear le hAirteagal 4(2) de Threoir 2012/34.
110. Maidir leis an gceist ar cheart an t-ioncam eile arna liostú ag an gcúirt a rinne an tarchur a chur san áireamh, measaim nach mór idirdhealú a dhéanamh idir fóirdheontais agus ioncam eile dá dtagraíonn an cheist.
111. Mar a míníodh thuas maidir le prionsabail muirir, féadfaidh táillí an raon idir costais dhíreacha (51) agus costais iomlána (52) a chumhdach. Tagraíonn siad sin go léir i gcónaí, áfach, do chostais arna dtabhú ag an mbainisteoir bonneagair d’fhonn úsáid an bhonneagair iarnróid go díreach (tríd an tseirbhís traenach a oibriú), nó go hindíreach (mar shampla, mar gheall ar thionscadail infheistíochta ar an mbonneagair iarnróid faoi Airteagal 32(3) de Threoir 2012/34) a cheadú.
112. Ba cheart go gceadófaí leis an gcóras táillí, a fheidhmíonn chun na costais iomlána arna dtabhú ag an mbainisteoir bonneagair a chumhdach, seirbhís amhail a chur ar fáil, fiú mura bhfuil aon ioncaim eile aige. Dá bhrí sin ba cheart go mbeadh ríomh méaduithe margaidh atá beartaithe chun costais iomlána seirbhísí amhail a chumhdach a bheith ar leithligh ar aon ioncam eile féideartha ag an mbainisteoir bonneagair.
113. Is fíor é go bhféadfadh ioncam breise den sórt sin, faoi ghnáthchoinníollacha gnó, cur leis an gcothromaíocht iomlán idir ioncam agus caiteachas de chuid bainisteoir bonneagair, mar a éilítear le hAirteagal 8(4) de Threoir 2012/34. Ní athraíonn sin, áfach, riachtanas an bhainisteora bonneagair na costais go léir a bhaineann leis an mbonneagar iarnróid a chur ar fáil a chumhdach, go neamhspleách ó aon ghnó eile a bhféadfadh a bheith ag an mbainisteoir bonneagair.
114. Dá bhrí sin, tá ioncam amhail brabúis an bhainisteora bonneagair ó ghníomhaíochtaí eacnamaíocha eile, ioncam neamh-in‑aisíoctha arna fháil ag an mbainisteoir bonneagair ó fhoinsí príobháideacha agus táillí eile arna ngearradh, agus a staid ghnó - nach bhfuil baint acu le bonneagar iarnróid a chur ar fáil, neamhábhartha chun méaduithe margaidh a ríomh.
115. Mar mhalairt air sin, cumhdaítear le fóirdheontais a dheonaítear don bhainisteoir bonneagair d’fhonn a chaillteanais a bhaineann leis an mbonneagar iarnróid a chur ar fáil na costais chéanna leis na costais ar féidir méaduithe margaidh a ghearradh.
116. Má tá an bainisteoir bonneagair in ann, trí mhéaduithe margaidh a ghearradh, na costais go léir arna dtabhú trí bhonneagar iarnróid a chur ar fáil a chumhdach, imeodh an gá d’fhóirdheontais atá ceaptha chun an caillteanas a bhaineann leis an tseirbhís sin a chumhdach i léig.
117. É sin ráite, dá mba rud é go bhfuair an bainisteoir bonneagair fóirdheontais chun na costais a bhaineann leis an mbonneagar iarnróid a chur ar fáil a chumhdach agus go dtéann na fóirdheontais sin thar costais dhíreacha, d’eascródh brabús as gearradh méaduithe margaidh do na costais chéanna, mura ndéanfaí na fóirdheontais a aisíoc den mhéid a chumhdaítear le méaduithe margaidh. Mar a míníodh níos luaithe, ní féidir méaduithe margaidh a ghearradh i leith aon chuspóra eile seachas chun na costais a bhaineann leis an bonneagar iarnróid a chur ar fáil a chumhdach.
118. Ar an gcúis sin, measaim nach mór módúlacht agus méid na bhfóirdheontas arna bhfáil ag an mbainisteoir bonneagair a chur san áireamh agus méid na méaduithe margaidh á ríomh.
119. Molaim go bhfreagródh an Chúirt Bhreithiúnais an cúigiú ceist mar a leanas. Ní fhéadfadh foinsí eile ioncaim agus costas nach mbaineann leis na costais iomlána arna dtabhú ag an mbainisteoir bonneagair as úsáid an bhonneagair iarnróid, amhail an t‑ioncam ó ghníomhaíochtaí eacnamaíocha eile, ioncam neamh-in‑aisíoctha arna fháil ó fhoinsí príobháideacha agus táillí eile arna ngearradh ag agus an staid ghnó atá ag an mbainisteoir bonneagair a bheith mar pháirt de ríomh méaduithe margaidh. É sin ráite, ba cheart módúlacht agus méid na bhfóirdheontas a dheonaítear chun an cailleadh a bhaineann leis an mbonneagar iarnróid a chur ar fáil a chumhdach a chur san áireamh i ríomhanna den sórt sin.
V.      Conclúid
120. I bhfianaise an méid roimhe seo, molaim go bhfreagródh an Chúirt Bhreithiúnais na ceisteanna ón Bundesverwaltungsgericht (an Chúirt Chónaidhme Riaracháin, an Ostair) mar seo a leanas:
(1)      Ní chuirtear cosc le hAirteagal 32 de Threoir 2012/34/AE ó Pharlaimint na hEorpa agus ón gComhairle an 21 Samhain 2012 lena mbunaítear limistéar Eorpach aonair iarnróid ar nós imeachta formheasa le haghaidh méaduithe margaidh a tharlaíonn roimh nó i ndiaidh an tráthchláir oibre ábhartha, ar an gcoinníoll go bhfanfaidh an bainisteoir bonneagair neamhspleách agus na táillí á gcinneadh i gcomhréir le cuspóirí na Treorach sin agus go gcoimeádfaidh an comhlacht rialála a ról rialaithe. Tá formheas den sórt sin faoi réir rialacha nós imeachta náisiúnta lena gcinntítear athbhreithniú breithiúnach ar chinntí an chomhlachta rialála faoi Airteagal 56(10) de Threoir 2012/34.
(2)      Ní rialaítear le Treoir 2012/34 an bhfuil méaduithe margaidh a fhoilsiú sa ráiteas gréasáin roimh a bhformheas, má éilítear formheas leis an dlí náisiúnta. Ní cheanglaítear leis an Treoir sin ach go bhfoilsítear méid méaduithe margaidh sa ráiteas gréasáin i gcomhréir leis an spriocdháta atá in Airteagal 27(4) de Threoir 2012/34, is é sin, ar a laghad ceithre mhí roimh an spriocdháta d’iarrataí ar thoilleadh bonneagair. Níl an t‑athrú ar leibhéal méaduithe margaidh, lena n‑éilítear, i gcomhréir le hAirteagal 32(6) de Threoir 2012/34, foilsiú níos luaithe den ráiteas gréasáin, le meas mar athrú ar bhuntréith den chóras muirir de réir bhrí na forála sin ach amháin más rud é gur toradh é den athrú ar na cúiseanna, ar an modheolaíocht, nó ar liosta na ndeighleog margaidh ar bhonn a leithéid a ríomhtar méid na méaduithe margaidh. Ní hionann athrú lom ar mhéid méaduithe margaidh bunaithe ar na cúiseanna agus ar an modheolaíocht chéanna agus athrú ar bhuntréith de réir bhrí Airteagal 32(6) de Threoir 2012/34.
(3)      Ní leor, chun críocha Airteagal 27(2) agus (4) agus Airteagal 32(1) agus (6) de Threoir 2012/34, go liostóidh an bainisteoir bonneagair i ráiteas gréasáin na dtáillí iomlána in aghaidh an chiliméadair traenach. Mar mhalairt air sin, ní mór na méideanna faoi seach a bhaineann le costais dhíreacha ar thaobh amháin, agus méaduithe margaidh, ar an taobh eile, a shonrú.
(4)      Dá mba rud é gur thug Ballstát nós imeachta formheasa maidir le méaduithe margaidh isteach atá le formheas ag an gcomhlacht rialála, d’fhéadfadh an comhlacht sin formheas amhail a thabhairt i gcomhréir le hAirteagal 56 de Threoir 2012/34 agus urraim á léiriú ar neamhspleáchas an bhainisteora bonneagair. Mar chonclúid, tá méid na dtáillí arna leagan amach sa ráiteas gréasáin ceangailteach ar an gcomhlacht rialála, ach d’fhéadfadh an comhlacht sin leasuithe a ordú air agus a fheidhmeanna maoirseachta á n‑oibriú aige i gcomhréir le hAirteagal 56 de Threoir 2012/34 agus urraim á léiriú ar neamhspleáchas an bhainisteora bonneagair.
(5)      Ní fhéadfadh foinsí eile ioncaim agus costas nach mbaineann leis na costais iomlána arna dtabhú ag an mbainisteoir bonneagair as úsáid an bhonneagair iarnróid, amhail an t‑ioncam ó ghníomhaíochtaí eacnamaíocha eile, ioncam neamh-in‑aisíoctha arna fháil ó fhoinsí príobháideacha agus táillí eile arna ngearradh agus an staid ghnó atá ag an mbainisteoir bonneagair a bheith mar pháirt de ríomh méaduithe margaidh. É sin ráite, ba cheart módúlacht agus méid na bhfóirdheontas a dheonaítear chun an cailleadh a bhaineann leis an mbonneagar iarnróid a chur ar fáil a chumhdach a chur san áireamh i ríomhanna den sórt sin.
1      Bunteanga: an Béarla.
2      Treoir 2012/34/AE ó Pharlaimint na hEorpa agus ón gComhairle an 21 Samhain 2012 lena mbunaítear limistéar Eorpach aonair iarnróid (IO 2012 L 343, lch. 32). Is athmhúnlú í Treoir 2012/34 ar roinnt treoracha ar a rinneadh leasú suntasach thar am. Féach Treoir 91/440/CEE ón gComhairle an 29 Iúil 1991 maidir le forbairt iarnróid an Chomhphobail (IO 1991 L 237, lch. 25); Treoir 95/18/CE ón gComhairle an 19 Meitheamh 1995 maidir le gnóthais iarnróid a cheadúnú (IO 1995 L 143, lch. 70); agus Treoir 2001/14/CE ó Pharlaimint na hEorpa agus ón gComhairle an 26 Feabhra 2001 maidir le toilleadh bonneagair a leithdháileadh agus maidir le táillí a ghearradh as úsáid bonneagair iarnróid agus teastasú sábháilteachta (IO 2001 L 75, lch. 29).
3      Féach freisin aithris 76 de Threoir 2012/34: ‘Éilítear comhlacht rialála a chur ar bun atá freagrach as faireachán a dhéanamh ar chur i bhfeidhm rialacha na Treorach seo agus as gníomhú mar chomhlacht achomhairc, d’fhonn an bonneagar iarnróid a bhainistiú go héifeachtúil agus úsáid chóir agus neamh-idirdhealaitheach a bhaint as, gan dochar don fhéidearthacht go ndéanfar athbhreithniú breithiúnach. Ba cheart an comhlacht rialála sin a chumhachtú chun pionóis a fhorchur ina iarrataí ar fhaisnéis agus ina chinntí.’
4      Sainíonn an fhoráil sin gnóthas iarnróid mar seo a leanas: ‘aon ghnóthas príobháideach nó poiblí atá ceadúnaithe i gcomhréir leis an Treoir seo a sholáthraíonn seirbhísí iompair earraí agus/nó paisinéirí d’iarnród mar phríomhghníomhaíocht le ceanglas go n‑áirithíonn an gnóthas tarraingt; áirítear ann seo freisin gnóthais nach soláthraíonn ach tarraingt’.
5      Féach pointe 26 d’Airteagal 3 de Threoir 2012/34, ina shainítear mar seo a leanas é ‘ráiteas ina mionsonraítear na rialacha ginearálta, na spriocanna ama, na nósanna imeachta agus na critéir maidir le scéimeanna um muirir a ghearradh agus scéimeanna leithdháilte toillte, lena n‑áirítear gach faisnéis eile is gá chun iarratais ar thoilleadh bonneagair a thionscnamh’. Liostaítear ábhair an ráitis gréasáin in Iarscríbhinn IV a ghabhann le Treoir 2012/34.
6      Breithiúnas ón Bundesverwaltungsgericht (an Chúirt Chónaidhme Riaracháin) Uimh. W110 2146830-1 an 5 Iúil 2017, AT:BVWG:2017:W110.2146830.1.00
7      Cinneadh SCK an 17 Nollaig 2020, Uimh. SCK-16-012, SCK-17-009, agus SCK-18-010.
8      Féach freisin aithris 34 de Threoir 2012/34.
9      Féach freisin Airteagal 44 de Threoir 2012/34: ‘Ba cheart go bhfaighidh gnóthais iarnróid comharthaí eacnamaíocha soiléire agus comhsheasmhacha ó scéimeanna chun toilleadh a leithdháileadh agus ó scéimeanna gearrtha lena bhfágtar go ndéanfaidh siad cinntí réasúnacha.’
10      Féach Rialachán Cur Chun Feidhme 2015/909.
11      Breithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717).
12      Féach, maidir le Treoir 2001/14, breithiúnas an 24 Feabhra 2022, ORLEN KolTrans (C‑563/20, EU:C:2022:113, mír 43): ‘Chuige sin, ba cheart a thabhairt faoi deara nach leagtar síos le hAirteagal 30 de Threoir 2001/14 ná le haon fhoráil eile den Treoir sin nós imeachta chun táillí nó athróga bonneagair a fhormheas lena gceadófaí na táillí sin a chinneadh.’
13      Breithiúnas an 24 Feabhra 2022, ORLEN KolTrans (C‑563/20, EU:C:2022:113).
14      Aontaíonn Rialtais na hÍsiltíre agus na Polainne nach bhforchuireann Treoir 2012/34 na modúlachtaí formheasa. Measann Rialtas na hÍsiltíre chomh maith go gcomhlíonann nós imeachta formheasa ex ante cuspóirí na Treorach sin ar an gcaoi is fearr.
15      Aithris 44 de Threoir 2012/34.
16      Féach an ceathrú fomhír d’Airteagal 29(1) de Threoir 2012/34. Maidir leis an difríocht idir an Ballstát ag socrú an creat gearrtha agus cinneadh na dtáillí ag an mbainisteoir bonneagair, féach Tuairim an Abhcóide Ghinearálta Jääskinen in  an Coimisiún v an Spáinn (C‑483/10, EU:C:2012:524, míreanna 45 go 53).
17      Féach, chuige sin, Airteagal 27 agus Iarscríbhinn IV a ghabhann le Treoir 2012/34.
18      Féach Airteagal 27(4) de Threoir 2012/34.
19      Féach Airteagal 29(3) de Threoir 2012/34: ‘Áiritheoidh bainisteoirí bonneagair go n‑eascraíonn táillí coibhéiseacha agus neamh-idirdhealaitheacha as cur i bhfeidhm na scéime gearrtha do ghnóthais dhifriúla iarnróid a fheidhmíonn seirbhísí de chineál coibhéiseach i gcuid chosúil den mhargadh agus go gcomhlíonann na táillí a chuirtear i bhfeidhm go hiarbhír na rialacha a leagtar síos sa ráiteas gréasáin.’
20      Breithiúnas an 8 Iúil 2021, Koleje Mazowieckie (C‑120/20, EU:C:2021:553, mír 42).
21      De réir pointe 1 d’Iarscríbhinn II a ghabhann le Treoir 2012/34, áirítear sa phacáiste íosrochtana: ‘(a) láimhseáil iarrataí ar thoilleadh bonneagair iarnróid; (b) an ceart chun toilleadh a dheonaítear a úsáid; (c) úsáid an bhonneagair iarnróid, lena n‑áirítear pointí iarnróid agus gabhail; (d) smacht traenach lena n‑áirítear comharthú, rialú, seoladh agus an chumarsáid agus soláthar faisnéise ar ghluaiseacht traenach; (e) úsáid ghairis soláthair leictreachais le haghaidh sruth tarraingthe, nuair atá sé ar fáil; (f) gach faisnéis eile is gá chun an tseirbhís dár deonaíodh toilleadh a chur i bhfeidhm nó a oibriú.’
22      Féach freisin aithris 69 de Threoir 2012/34.
23      Féach Rialachán Cur Chun Feidhme (AE) 2015/909.
24      Féach, mar shampla, breithiúnas an 30 Bealtaine 2013, an Coimisiún v an Pholainn (C‑512/10, EU:C:2013:338, mír 90). Sa chás sin, d’áirigh an Pholainn, i measc eile, costais airgeadais a bhain le haisíoc iasachtaí arna bhfáil ag an mbainisteoir d’fhonn an bonneagar a fhorbairt agus a nuachóiriú.
25      D’eisiaigh an chúirt a rinne an tarchur go sainráite eisiata ó ábhar na hiarrata ar réamhrialú an cheist an féidir leis an margadh méaduithe margaidh a sheasamh.
26      Maidir leis an léiriú ar iomaíochas in Airteagal 32 de Threoir 2012/34, féach Tuairim an Abhcóide Ghinearálta Campos Sánchez-Bordona in LatRailNet agus Latvijas dzelzceļš (C‑144/20, EU:C:2021:251, míreanna 37 go 45).
27      Breithiúnais an 28 Feabhra 2013, an Coimisiún v an Ghearmáin (C‑556/10, EU:C:2013:116, míreanna 79 go 81). Mhínigh an Chúirt Bhreithiúnais thairis sin i mír 86: ‘Idir an dá thaobh den speictream sin, forálann Treoir 2001/14 go bhféadfadh an táille athrú trí tháille a chur san áireamh lena léirítear an ganntanas toillte, dá bhforáiltear in Airteagal 7(4) den Treoir, costas éifeachtaí comhshaoil dá dtagraítear in Airteagal 7(5) nó tionscadail shonracha infheistíochta, mar a luaitear in Airteagal 8(2), chomh maith leis na lascainí dá bhforáiltear in Airteagal 9.’ Comhfhreagraíonn na forálacha sin go bunúsach le hAirteagal 31(4) agus (5), Airteagal 32(3), agus Airteagal 33 de Threoir 2012/34.
28      Breithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717, mír 41); agus an 9 Samhain 2017, CTL Logistics (C‑489/15, EU:C:2017:834, mír 79). Féach freisin, breithiúnas an 24 Feabhra 2022, ORLEN KolTrans (C‑563/20, EU:C:2022:113, mír 51) (inar chuir an Chúirt Bhreithiúnais chun suntais nach mór go mbeidh solúbthacht ag bainisteoirí bonneagair maidir le gearradh táillí, d’fhonn a cheadú dóibh úsáid a mbonneagair a bharrfheabhsú). Féach freisin aithris 43 de Threoir 2012/34.
29      Breithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717, mír 42).
30      Breithiúnas an 11 Iúil 2013, an Coimisiún v Poblacht na Seice (C‑545/10, EU:C:2013:509, mír 36).
31      Breithiúnas an 28 Feabhra 2013, an Coimisiún v an Spáinn (C‑483/10, EU:C:2013:114, mír 45).
32      Breithiúnas an 28 Feabhra 2013, an Coimisiún v an Spáinn (C‑483/10, EU:C:2013:114, mír 44).
33      Breithiúnas an 28 Feabhra 2013, an Coimisiún v an Ghearmáin (C‑556/10, EU:C:2013:116, mír 83).
34      Arna chinntiú freisin ag an gCúirt Bhreithiúnais i mbreithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717, mír 44).
35      Is iad na péirí seo, mar shampla, seirbhís paisinéirí i gcoinne seirbhísí lastais; nó seirbhísí intíre i gcoinne seirbhísí idirnáisiúnta, agus ar aghaidh.
36      Faoin séú fomhír d’Airteagal 32(1) de Threoir 2012/34, ní mór go bhfoilseofar faisnéis ar dheighleoga margaidh - a ghearrtar méaduithe margaidh as a n‑úsáid - sa ráiteas gréasáin agus ní mór í a uasdátú go rialta.
37      De réir pointe 19 d’Airteagal 3 de Threoir 2012/34, ciallaíonn iarratasóir ‘aon ghnóthas iarnróid nó grúpa idirnáisiúnta de ghnóthais iarnróid nó daoine nó eintitis dlítheanacha eile, amhail údaráis inniúla faoi Rialachán (CE) Uimh. 1370/2007 [ó Pharlaimint agus ón gComhairle an 23 Deireadh Fómhair 2007 maidir le seirbhísí poiblí iompair do phaisinéirí d’iarnród agus de bhóthar agus lena n-aisghairtear Rialachán (CEE) Uimh. 1191/69 agus Rialachán (CEE) Uimh. 1107/70 ón gComhairle (IO 2007 L 315, lch. 1)] agus seoladóirí, seoltóirí lasta agus oibreoirí iompair traschórais a bhfuil cúiseanna tráchtála nó seirbhíse poiblí aige chun toilleadh bonneagair a fháil’.
38      Féach breithiúnas an 3 Bealtaine 2022, CityRail (C‑453/20, EU:C:2022:341, míreanna 55 go 57).
39      Mar a chinn an Chúirt Bhreithiúnais, d’fhéadfadh smacht ar an gcomhlacht rialála baint a bheith aige ‘le haon sárú ar fhorálacha Threoir 2012/34’. Breithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717, mír 35).
40      Féach freisin aithris 76 de Threoir 2012/34: ‘Éilítear comhlacht rialála a chur ar bun atá freagrach as faireachán a dhéanamh ar chur i bhfeidhm rialacha na Treorach seo agus as gníomhú mar chomhlacht achomhairc, d’fhonn an bonneagar iarnróid a bhainistiú go héifeachtúil agus úsáid chóir agus neamh-idirdhealaitheach a bhaint as, gan dochar don fhéidearthacht go ndéanfar athbhreithniú breithiúnach. Ba cheart an comhlacht rialála sin a chumhachtú chun pionóis a fhorchur ina iarrataí ar fhaisnéis agus ina chinntí.’
41      Breithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717, mír 47).
42      Breithiúnas an 7 Márta 2024, Die Länderbahn agus páirtithe eile (C‑582/22, EU:C:2024:213, mír 55). Rinne an Chúirt Breithiúnais an cinneadh seo i gcomhthéacs na ceiste an féidir leis an gcomhlacht rialála cinneadh a dhéanamh ar dhleathacht na dtáillí arna ngearradh cheana féin, is é sin le rá i ndiaidh a dtréimhse bailíochta, agus chinn sí gur féidir (míreanna 55 go 57).
43      Chinn an Chúirt Bhreithiúnais, maidir le hAirteagal 30 de Threoir 2001/14 go bhfuil sé de chumhacht eisiach an chomhlachta rialála (agus b’fhéidir cúirt a athbhreithníonn cinneadh an chomhlachta sin) neamh-dhleathacht an táille a chinneadh i bhfianaise na reachtaíochta a bhaineann le rochtain ar bhonneagar iarnróid, d’eisiamh cúirteanna sibhialta a dhéanann cinneadh ar chaingne le haghaidh damáistí. Féach, breithiúnas an 9 Samhain 2017, CTL Logistics (C‑489/15, EU:C:2017:834, mír 97). Comhfhreagraíonn Airteagal 30 de Threoir 2001/14 d’Airteagal 56 de Threoir 2012/34. Féach breithiúnas an 27 Deireadh Fómhair 2022, DB Station & Service (C‑721/20, EU:C:2022:832, mír 64).
44      Féach míreanna 58 go 60 thuas.
45      Faoi réir fíorú ón gcúirt a rinne an tarchur, is cosúil ó fhíorais an cháis gur chuir ráitis gréasáin 2018 agus 2019 in iúl go raibh an nós imeachta le méaduithe margaidh a fhormheas fós ar siúl, ach níor liostaigh ráiteas gréasáin 2018 a méideanna beachta.
46      ‘Má tá sé ar intinn ag bainisteoir bonneagair na buntréithe den chóras gearrtha dá dtagraítear i mír 1 den Airteagal seo a athrú, déanfaidh sé poiblí iad ar a laghad 3 mhí roimh an spriocdháta d’fhoilsiú an ráitis gréasáin de réir Airteagal 27(4).’
47      Breithiúnas an 9 Meán Fómhair 2021, LatRailNet agus Latvijas dzelzceļš (C‑144/20, EU:C:2021:717, mír 45).
48      Chinn an Chúirt Bhreithiúnais, mar shampla, gur sháraigh an Spáinn neamhspleáchas an bhainisteora bonneagair chun na táillí a shocrú nuair a laghdaigh sí a chumhachtaí sa chaoi nach bhféadfadh sé ach ‘foirmle arna bunú roimh ré le hordú ón Aire a chur i bhfeidhm’. Féach breithiúnas an 28 Feabhra 2013, an Coimisiún v an Spáinn (C‑483/10, EU:C:2013:114, mír 44).
49      Breithiúnas an 11 Iúil 2013, an Coimisiún v Poblacht na Seice (C‑545/10, EU:C:2013:509).
50      Maíonn an Coimisiún freisin, agus iarracht á déanamh aige an sprioc-ioncaim a bhaint amach, go bhféadfadh go spreagfaí an bainisteoir bonneagair brabúis a uasmhéadú, seachas éifeachtúlacht an bhonneagair iarnróid a bharrfheabhsú, arb ionann sin agus ceann de chuspóirí Threoir 2012/34. Féach a haithrisí 3, 6, agus 43.
51      Áirítear iontu sin na táillí don phacáiste íosrochtana agus rochtain iarnróid ar shaoráidí seirbhíse, nach mór a shocrú ag an gcostas a thabhaítear go díreach mar thoradh ar an tseirbhís traenach a oibriú.
52      Is iad seo na costais go léir arna dtabhú ag an mbainisteoir bonneagair, a bhféadfaí a aisghabháil trí mhéaduithe margaidh a ghearradh.